Margaretha Grosser

Margaretha (Gretchen of Gräiitje) Grosser (* 20. September 1934 in Roomelse - 20 Juli 2019) waas n pensioniert Büro-Anstoalde, Skrieuwerske un Uursätterske. Ju skreeuw uur persöönelke Geskichten, Dööntjene un Märchen. Hiere Uursättengen wieren foarallen Bäidensbouke.

 Foarnoome 
Fon hiere Foarnoome rakt et ferskeedene Skrieuwwiesen. Hiere offizielle Gebuursnoome is Margaretha, man do maaste Ljuude kwieden eenfach Gretchen. Ap eenige Bouke stoant die Foarnoome Gräitje, wät ju seelterfräiske Noome weese skuul.

 Lieuwend 
 Junge Jiere 
Grosser wuude ap n 20. September 1934 in Roomelse bädden. 1941 geen ju in ju Gruundskoule, deerätter 8 Jiere Foulksskoule un 2 Jiere in ju Hondelskoule. Ätter hiere Leere as Stenotypisten oarbaidede ju 25 Jiere as Büro-Anstoalde. Uur hiere Juugend häd ju n Masse skreeuwen in hiere Bouke. Uur hiere Baabe skreeuw se ju Kuutskichte Wiehnachten 1945, Roschestwo, uur hiere Määme ju Kuutskichte Skousters Huus un algemeen uur hiere Bäidenstied skreeuw se Paasken in mien Bäidenstied.
 Skrieuwerske 
Ätter hiere Pensionierenge fäng ju in't Jier 1989 tou skrieuwen. Ju wüül ju seelter Sproake nit bloot mundelk fäärereeke, man uk skriftelk fäästlääse. In disse Tied fäng ju oun mäd seelter Stukke in dän General Anzeiger. In do eerste Jiere as Skrieuwerske honnelje sik dan uum spoasige un iedenste Geböärnisse in dät Deegeslieuwend. Do wuuden maast uut n persöönelken Standpunkt skrieuwen. In disse eerste Jiere, fon 1992 bit 1994, wuude ju Riege Dööntjen un Fertälstere uut Seelterlound publitsiert.

In do njuugentiger Jiere fäng ju uk mäd dät Uursätten fon Bäidensbouke oun. Ju eerste Uursättenge waas Die littje Häwelmon in't Jier 1993. In 2009 un 2010 häd Gretchen do Bäidensbouke Die litje Prins un Tuusterpäiter ätter ap Seelterfräisk uursät. 2013 häd Gretchen Grosser dän Roman Die fljoogende Klassenruum fon Erich Kästner ätter dät Seelterfräiske uursät.

Grosser häd uk Sproakkoppele (mee-)organisiert uum Seeltersk tou leeren. Toun Biespil die Seelterfräiske Kring, Seelter Stamdisk un Kuurse bie Grosser tou Huus. Do Sproakkuurse wieren monkens foar Bäidenene, monkens uk foar Fulwoaksene.

  Wierke 
Dööntjen un Fertälstere uut Seelterlound, Beend 1, Roomelse 1992, 56 Sieden
Dööntjen un Fertälstere uut Seelterlound, Beend 2, Roomelse 1993, 60 Sieden
Die littje Häwelmon, ätter Theodor Storm, Mäd Bielden fon Elena Panowa, Bäärsel 1993, 23 Sieden
Dööntjen un Fertälstere uut Seelterlound, Beend 3, Roomelse 1994, 58 Sieden
Sienke Koodiegel fertäld. Mäd Bielden fon Ulli Bohmann, 1994, 24 Sieden
Wie sjunge Seelterfräisk, Seelter Läidertexte, Mildaam 1998, 64 Sieden
Robin Hood, fon John F. Hooker, ap Seelterfräisk. Uursät fon Gretchen Grosser, Ingeborg Einhaus (Remmers) un Johanna Evers. Illustrierd (Comic). Ferlach Jens Quedens, Amrum, 1998. 16 S.A4.
Seelter Märchenbouk, 1999, 48 Sieden
Geschichten, Gedichte un Läidere fon Sunnerkloas tou Kööntje, Roomelse 2001, 50 Sieden, A4
Margeriten uut min Tuun, een Seelterfräisk Leesebouk, Bäärsel 2001, 108 Sieden
Seeltersk Leesebouk foar littje Bäidene, uursätte Geriemsele, mäd Bielden, Sälwenferlaach, Roomelse 2002, 32 Sieden
Mien Tuunschiere, Seelterfräisk Leesebouk, Roomelse 2005, 68 Sieden A4
Seelterfräisk Soang- un Beedebouk, 2009, 48 Sieden A5
Die litje Prins, Roomelse 2009, 95 Sieden
Tuusterpäiter, 2010, 32 SiedenTuusterpäiter ap Seeltersk ärschienen (GA-E-Paper Siede 30) 
Do Dierte bie ju groote Buurensteede an 'n Diek (50 Sieden, 2012)Fon dän Fisker un sien Wieuw, 2012, 20 SiedenDie fljoogende Klassenruum, 2013, 144 SiedenSeelterfräisk Soang- un Beedebouk, 2013, 52 SiedenDie stöäwelde Bolse, 2015, 23 SiedenOo, wät fluch is Panama, 2016, 48 Sieden

 Unnerskeedenge 
 Meerte 2012: "Die Goldene Blume" (Ju Goudene Bloume) fon dän Heimatbund Oldenburger Münsterland''

 Sjuch uk 
 Seelterfräiske Literatuur

 Ferbiendenge ätter buuten 

Literaturatlas uur Margaretha Grosser
 GA-Video mäd Gretchen Grosser uur Seeltersk
 Fideos: Seeltersk heere un leere mäd Gretchen Grosser: Deel 1 / Deel 2 / Deel 3 / Deel 4 / Deel 5 (GA)

Kategorie:Skrieuwer
Kategorie:Sproakkundige
Kategorie:Seelterlound
Kategorie:Seelterfräiske Literatuur
Kategorie:Fräiske Literatuur
Kategorie:Kultuur